**INFORMÁCIA O STAVE SIETE ZASTUPITEĽSKÝCH ÚRADOV SR V ZAHRANIČÍ V ROKU 2018**

(materiál na diskusiu)

Minister zahraničných vecí a európskych záležitostí SR predkladá na rokovanie vlády SR Správu o stave siete zastupiteľských úradov SR (ZÚ SR) v zahraničí v roku 2018. Správa bude predložená vláde SR do konca roku 2018. Ide o pravidelne vypracovávaný dokument, ostatná správa bola schválená vládou SR v januári 2016.

**Zámerom predloženia** tohto *discussion paper* na rokovanie Rady vlády SR na podporu exportu a investícií je **prediskutovanie a posúdenie pôsobenia siete ZÚ SR, jej štruktúry a prípadného rozšírenia z pohľadu aktérov – členov Rady**, ktorí pôsobia v zahraničí, majú záujem o interakciu s medzinárodným ekonomickým, finančným a investorským prostredím, resp. hľadajú uplatnenie pre svoju produkciu a služby v zahraničí. Práve sieť ZÚ SR v zahraničí je jedným z nástrojov dosahovania zahraničnopolitických cieľov a ekonomicko-hospodárskych záujmov SR.

Hlavné elementy pôsobenia ZÚ SR v zahraničí:

1) **Trvalou úlohou siete je presadzovanie záujmov SR** a aktívne pôsobenie v medzinárodných organizáciách a zoskupeniach, sledovanie a vyhodnocovanie medzinárodnopolitického vývoja, **podpora posilňovania bilaterálnych vzťahov a rozvoj politického dialógu**.

2) **Súčasne plní sieť aj konzulárne úlohy**, predovšetkým v oblasti poskytovania kvalitných služieb občanom, ktorí v rastúcom počte cestujú alebo pôsobia v zahraničí a častejšie sa ocitajú aj vo „vis maior“ ohrození na rôznych kontinentoch.

3) **Integrálnou súčasťou je vykonávanie ekonomickej diplomacie**, ktorá okrem podpory silných ekonomických väzieb so susednými krajinami a krajinami ekonomických motorov únie vytvára priestor na export, resp. kooperáciu slovenskej ekonomiky s novými centrami svetových rozvojových oblastí.

4) V poslednom období sa pridávajú **ďalšie výzvy a požiadavky** – napr. otázka zabezpečenia mobility pracovnej sily.

V období od ostatného hodnotenia siete v roku 2015 zahraničná služba SR aj prostredníctvom aktuálneho nastavenia siete ZÚ úspešne zvládla jednu z najväčších výziev vo svojej doterajšej histórii – predsedníctvo SR v Rade EÚ v druhom polroku 2016 (SK PRES). Ďalším osobitným momentom bola kampaň v rámci kandidatúry ministra ZVaEZ SR na post generálneho tajomníka OSN a následne výkon funkcie predsedu 72. Valného zhromaždenia OSN ministrom ZVaEZ SR M. Lajčákom. Aktuálne sa pripravuje na zvládnutie predsedníctva v OBSE v roku 2019 a predsedníctva zasadnutia Rady OECD na ministerskej úrovni (MCM) v roku 2019.

K 1. 11. 2018 má Slovenská republika v zahraničí celkom 89 zastupiteľských úradov[[1]](#footnote-1), z toho 64 veľvyslanectiev, 7 misií pri medzinárodných organizáciách, 8 generálnych konzulátov, 1 styčný úrad, 1 Slovenský ekonomický a kultúrny úrad a 8 Slovenských inštitútov. 72 ZÚ zabezpečuje výkon konzulárnych funkcií, z nich vízovú agendu spracováva spolu 50 ZÚ (43 veľvyslanectiev, 5 generálnych konzulátov, Slovenský ekonomický a kultúrny úrad Taipei a Styčný úrad Priština). K 31.10.2018 tvorilo aktívnu sieť honorárnych konzulátov 189 úradov pôsobiacich na území 103 štátov, z toho v 48 štátoch, v ktorých SR nemá svoje zastupiteľské úrady.

**MZVaEZ SR v zmysle kompetenčného zákona č. 575/2001 Z.z**. o organizácii činnosti vlády a organizácii ústrednej štátnej správy v znení zákona č. 403/2010 Z. z. **riadi od 1.1.2011 ekonomickú diplomaciu**, ktorú zabezpečuje sieť ekonomických diplomatov (ED) na zastupiteľských úradoch v zahraničí, ako aj v ústredí. V období ostatných rokov došlo k výraznejšej aktivizácii ekonomickej diplomacie, prehĺbila sa spolupráca so všetkými aktérmi na národnej úrovni. **Správne vyhodnocovanie spojené s adresnou reflexiou, s následnými reálnymi zhodnocovaniami, sú v rámci budovania efektívnej siete ekonomických diplomatov kľúčovými parametrami pre jej ďalší rozvoj.***(Pozn.: v roku 2011 bolo delimitovaných 59 ekonomických diplomatov z MH SR + 6 pracovníci v ústredí).* MZVaEZ SR uskutočňuje rokovania so slovenskými podnikateľskými subjektmi, s cieľom intenzívnejšieho zapájania podnikateľského sektoru do rozvojových projektov ODA.

Na zastupiteľských úradoch SR (vrátane GK) pôsobilo k 1.11.2018 spolu **37 samostatných ekonomických diplomatov**. **Jedenásť ďalších diplomatov vykonávalo okrem ekonomickej diplomacie aj minimálne jednu ďalšiu kumulovanú funkciu** a na **12 zastupiteľských úradoch pokrýval agendu ekonomickej diplomacie veľvyslanec**.

**V prípade priaznivej rozpočtovej situácie je zámerom MZVaEZ SR navýšiť počet miest samostatných ekonomických diplomatov, znížiť kumuláciu činností, a to najmä v krajinách s hospodárskymi záujmami SR.** Najväčšou výzvou zostane v nasledujúcom období zlaďovanie pokrytia a náplne práce ED v súlade s meniacim sa vonkajším prostredím. Pozitívne ekonomické prognózy slovenského hospodárstva by sa mali odraziť aj v konsolidovanejšej sieti ekonomickej diplomacie s nielen flexibilným, ale aj vizionárskym kontextom.

**Existujúca sieť ekonomických diplomatov SR v zahraničí sa javí byť nedostatočná**, a to nielen vzhľadom na neustále narastajúce množstvo novej agendy, **ale aj podľa diskusií so slovenskými podnikateľskými subjektmi**. Tie v súčasnosti čelia viacerým výzvam a nepožadujú už len pomoc pri expanzii na zahraničné trhy, ale aj ďalšiu asistenciu - v mnohých profesiách napríklad pociťujú nedostatok pracovníkov. Rozširovanie siete ED je spojené so značnými finančnými nákladmi. Tieto sú predmetom posúdenia metodológiou *value for money*, v rámci ktorého musí MZVaEZ SR preukázať organizačnú a finančnú zmysluplnosť prípadného posilnenia, resp. vytvorenia miesta ED. Sme jednoznačne presvedčení, že miesto ED by malo odrážať reálny záujem slovenskej podnikateľskej verejnosti, preto potrebujeme spätnú väzbu podloženú reálnymi údajmi a ukazovateľmi, na základe ktorých vieme argumentovať v prospech potreby zriaďovania nových kapacít. Koncom roku 2018 bol na medzirezortné pripomienkové konanie predložený návrh podpredsedu vlády pre investície a informatizáciu na vytvorenie miest inovačných diplomatov.

**Nový pohľad na ekonomickú diplomaciu priniesol koncepčný materiál *„Zameranie ekonomickej diplomacie v oblasti bilaterálnych vzťahov a multilaterálnych vzťahov do roku 2020“* (uznesenie vlády SR č. 499 z 2.11.2016)**, ktorý na pozadí globálnych trendov načrtol perspektívy zapojenia Slovenska do medzinárodného obchodu. Zastupiteľské úrady vďaka podpore Projektovej schémy na podporu ekonomickej diplomacie MZVaEZ SR v roku 2018 úspešne zrealizovali 27 projektov v 24 krajinách. Projekty sa zamerali na prezentáciu výrobkov a služieb slovenského hospodárstva, investičného a podnikateľského prostredia SR na ekonomických konferenciách, výstavách, seminároch či podnikateľských misiách v zahraničí, ako aj v podpore výskumu a inovácií.

**Limitujúcim a zároveň rozhodujúcim faktorom rozvoja siete ZÚ SR je a naďalej ostáva objem finančných zdrojov.** Správy o stave siete ZÚ SR v rokoch 2012, 2013 a 2015 konštatovali, že sieť ZÚ SR je aj napriek nedostatku zdrojov síce schopná realizovať zahraničnopolitické záujmy SR na profesionálnej úrovni, ale súčasná sieť ZÚ SR v zahraničí je nedostatočná, a to nielen v krajinách rozvojového sveta. Aktuálny objem rozpočtových zdrojov je hraničným minimom vzhľadom na rozsah a náročnosť úloh, ktoré sú na rezort neustále kladené.

Potrebné je klásť dôraz na riešenie samotného fungovania ZÚ, najmä väčšieho počtu malých ZÚ. Tie si vyžadujú špecifický prístup s akcentom na efektívnu personálnu politiku pri obsadzovaní ZÚ SR a reflektujúc poddimenzovanosť siete ZÚ SR najmä v Ázii, Afrike a Latinskej Amerike, ale aj v Európe. Racionalizácia a úpravy siete ZÚ vychádzajú z politických, bezpečnostných a ekonomických záujmov SR a sú jej trvalou a nevyhnutnou súčasťou. Tento proces musí byť integrálnou súčasťou línie finančného zabezpečenia a plánovania, ako aj v súlade so závermi a odporúčaniami prebiehajúcej reformy rezortu.

Vzhľadom na súčasné finančné krytie, personálnu konfiguráciu častokrát premietajúcu sa do kumulácie viacerých funkcií vyslanými diplomatmi, ako aj vysoký počet priakreditácií, sú mnohé zo ZÚ v krajinách Latinskej Ameriky, Afriky, či Ázie schopné plniť iba základné funkcie súvisiace s presadzovaním záujmov a priorít SR v teritóriách. Daná skutočnosť objektívne a výrazne vplýva na možnosti zvyšovania kvality rozvoja vzťahov medzi SR a príslušnými teritóriami, najmä vo vzťahu ku krajinám priakreditácie.

**Popri existujúcich ZÚ SR zvažuje MZVaEZ SR, v závislosti od špecifikácie záujmov a potrieb finančných možností, prípadné rozšírenie siete ZÚ SR v zahraničí. Podobne ako v prípade vytvárania miest ED je aj zriaďovanie nového ZÚ finančne veľmi náročná akcia. V zmysle vyššie spomínaného posudzovania z pohľadu *value for money* je opäť kľúčovou spätná väzba z podnikateľského prostredia, ako aj z iných ekonomických rezortov a štátnych agentúr.**

Spracovali: Politická sekcia MZVaEZ SR v spolupráci najmä so Sekciou hospodárskej spolupráce MZVaEZ SR

Schválili: M. Jakubócy, GR POLS, D. Matulay, GR SHSP

Dátum: 16. november 2018

**Príloha č.1**

**Prehľad krajín akreditácie a priakreditácie ZÚ SR k 1.11.2018**[[1]](http://www.rokovania.sk/html/m_Mater-Dokum-195466.html#_ftn1)

[[1]](http://www.rokovania.sk/html/m_Mater-Dokum-195466.html#_ftnref1)Na zvýraznených ZÚ sú zriadené miesta **samostatných nekumulovaných ekonomických diplomatov**. Ekonomickí diplomati pôsobia aj na GK Mníchov, Istanbul, Šanghaj, Sankt-Peterburg, a Užhorod.

[[2]](http://www.rokovania.sk/html/m_Mater-Dokum-195466.html#_ftnref2) Činnosť **ZÚ Tripolis** nie je v súčasnosti možné obnoviť kvôli pretrvávajúcej nepriaznivej bezpečnostnej situácii v krajine.

[[3]](http://www.rokovania.sk/html/m_Mater-Dokum-195466.html#_ftnref3) V Ramalláhu je oficiálne akreditovaný nerezidentný VSÚ SR.

|  |  |  |  |
| --- | --- | --- | --- |
| **P.č.** | **Názov ZÚ SR** | **Akreditácia** | **Priakreditácia** |
| 1.  | Abu Dhabí | Spojené arabské emiráty |  |
| 2. | Abuja | Nigéria | Benin, Burkina Faso, Gabon, Gambia, Ghana, Guinea, Kamerun, Libéria, Mali, Niger, Pobrežie Slonoviny, Rovníková Guinea, Senegal, Sierra Leone, Togo |
| 3. | Addis Abeba | Etiópia | Džibutsko, Stredoafrická republika, Africká únia, UNECA |
| 4. | Ankara | Turecko |   |
| 5. | **Astana** | **Kazachstan** | Kirgizsko |
| 6. | Atény | Grécko |   |
| 7. | Bangkok | Thajsko | Kambodža, Laos, Mjanmarsko |
| 8. | Bejrút | Libanon | Irak, Jordánsko, Sýria |
| 9. | **Belehrad** | **Srbsko** |   |
| 10. | **Berlín** | **Nemecko** |   |
| 11. | Bern | Švajčiarsko | Lichtenštajnsko |
| 12. | **Brazília** | **Brazília** | Ekvádor, Guyana, Kolumbia, Surinam,  Venezuela |
| 13. | Brusel  | Belgicko | Luxembursko |
| 14. | **Budapešť** | **Maďarsko** |   |
| 15. | **Buenos Aires** | **Argentína** | Bolívia, Čile, Paraguaj, Peru, Uruguaj |
| 16. | Bukurešť | Rumunsko |   |
| 17. | Canberra | Austrália | Cookove ostrovy a Niue, Fidži, Kiribati, Nauru, Nový Zéland, Papua–Nová Guinea, Samojský nezávislý štát, Šalamúnove ostrovy, Tonga, Tuvalu, Vanuatu  |
| 18. | Dublin | Írsko |   |
| 19. | **Dillí** | **India** | Bangladéš, Bhután, Nepál, Srí Lanka, Maldivy |
| 20. | Haag | Holandské kráľovstvo |   |
| 21. | Hanoj | Vietnam |  |
| 22. | Havana | Kuba | Antigua a Barbuda, Bahamy, Barbados,Dominika, Dominikánska republika, Federácia Svätý Krištof a Nevis, Grenada, Haiti, Jamajka, Svätá Lucia, Svätý Vincent a Grenadíny, Trinidad a Tobago |
| 23. | Helsinki | Fínsko | Estónsko |
| 24. | **Jakarta** | **Indonézia** | Sultanát Brunej, Filipíny, Malajzia, Singapur, Východný Timor, ASEAN |
| 25. | Káhira | Egypt | Jemen, Omán, Saudská Arábia, Sudán a Čad, Líbya, Mauritánia, Tunisko (počas dočasného zavretia ZÚ Tripolis) |
| 26.  | Kišiňov | Moldavsko |   |
| 27. | **Kodaň** | **Dánsko** |   |
| 28. | Kuvajt | Kuvajt | Bahrajn, Katar  |
| 29. | **Kyjev** | **Ukrajina** |   |
| 30. | Lisabon | Portugalsko | Angola, Kapverdská republika, Guinea-Bissau, Sv. Tomáš a Princov ostrov |
| 31. | **Londýn** | **Veľká Británia** |   |
| 32. | **Ľubľana** | **Slovinsko** |   |
| 33. | **Madrid** | **Španielsko** | Andorra, Maroko |
| 34. | Mexiko | Mexiko | Belize, Guatemala, Honduras, Kostarika, Nikaragua, Panama, Salvádor |
| 35. | **Minsk** | **Bielorusko** |   |
| 36. | **Moskva** | **Ruská federácia** | Arménsko, Azerbajdžan  |
| 37. | **Nairobi** | **Keňa** | Burundi, Eritrea, Južný Sudán, Komory, Konžská demokratická republika, Konžská republika, Rwanda, Seychely, Somálsko, Tanzánia, Uganda, UNEP, HABITAT  |
| 38. | Nikózia | Cyprus |   |
| 39. | Oslo | Nórsko | Island |
| 40. | **Ottawa** | **Kanada** |   |
| 41. | **Paríž** | **Francúzska republika** | Alžírsko, Monako |
| 42. | **Peking** | **Čína vrátane oblastí Hong Kong a Macao** | Mongolsko |
| 43. | Podgorica | Čierna Hora |   |
| 44. | **Praha** | **Česká republika** |   |
| 45. | Pretória | Juhoafrická republika | Botswana, Eswatini, Lesotho, Madagaskar, Malawi, Maurícius, Mozambik, Namíbia, Zambia, Zimbabwe  |
| 46. | **Rím** | **Taliansko** | Malta, San Marino  |
| 47. | Riga | Lotyšsko | Litva  |
| 48. | Sarajevo | Bosna a Hercegovina |   |
| 49. | Soul | Kórea | Kórejská ľudovodemokratická republika |
| 50. | Sofia | Bulharsko  |   |
| 51. | **Štokholm** | **Švédsko** |   |
| 52. | Skopje | Macedónsko |   |
| 53. | Tbilisi  | Gruzínsko |   |
| 53. | Tripolis [[2]](http://www.rokovania.sk/html/m_Mater-Dokum-195466.html#_ftn2) | Líbya |   |
| 54. | **Teherán** | **Irán** | Afganistan, Pakistan  |
| 55. | Taškent | Uzbekistan | Tadžikistan, Turkménsko |
| 56. | **Tel Aviv** | **Izrael** | Palestínska národná samospráva[[3]](http://www.rokovania.sk/html/m_Mater-Dokum-195466.html#_ftn3) |
| 57. | Tirana | Albánsko |   |
| 58. | **Tokio** | **Japonsko** | Marshallove ostrovy, Mikronézia, Palau |
| 59. | **Varšava** | **Poľsko** |   |
| 60. | Vatikán | Vatikán | Zvrchovaný vojenský špitálsky rád sv. Jána Jeruzalemského z Ródu a Malty |
| 61. | **Viedeň** | **Rakúsko** |   |
| 62. | **Washington** | **Spojené štáty americké** |   |
| 63. | **Záhreb** | **Chorvátska republika** |   |

1. Prehľad aktuálnej siete ZÚ SR v zahraničí, vrátane teritoriálneho pokrytia sa nachádza v priloženej tabuľke [↑](#footnote-ref-1)